Montako ihmistä näet kuvassa? Oikea vastaus on nolla – ely-pomokin kummissaan oudosta tienvarsimainoksesta: ”Ihmettelen, jos tuo on saanut luvan”

Vilkkaalla Teiskontiellä Tampereella sijaitsevan golf-kentän reunassa on tienvarsimainos, jonka nähdessään moni autoilija hieraisee silmiään: ovatko tikkailla olevat hahmot oikeita ihmisiä vai nukkeja? Moni autoilija hiljensi keskiviikkoiltana ajoaan mainoksen kohdalla nähdäkseen, ovatko ihmisen näköiset hahmot todella oikeita. Liikkumattomuus lopulta paljastaa hahmot nukeiksi, joilla on peruukit päässä ja työhaalarit päällä. Nuket ovat autoilijoiden katseen vangitsijoina näyttävässä tievarsimainoksessa, joka mainostaa turvajalkineita. Suomessa tienvarsimainontaa säätelee laki ja mainontaa valvovat ja säätelevät ely-keskukset ja Liikennevirasto. Pirkanmaan ely-keskuksen tienpidon suunnitteluyksikön johtaja Heikki Ikonen ihmettelee autoilijoiden huomion varastavaa mainosta. - Pari, kolme vuotta sitten Tampereen lähistöllä Ylöjärvellä oli muistaakseni samanlainen valtatie 65 varrella ja se häädettiin pois, kesälomaltaan tavoitettu Ikonen sanoo. – Ihmettelen, jos tuo Teiskontien mainos on saanut luvan. Tiepidon suunnitteluyksikön johtaja Ikonen lupaa lomaltaan puuttua asiaan torstaina. - Otan asian puheeksi heti aamulla ja asia tarkastetaan. Kuulostaa oudolta, Ikonen sanoo.